A következő szezont Romániában, a CS Oltchim Râmnicu Vâlcea csapatában töltötte, amely akkor több világklasszis játékost is soraiban tudhatott. A csapatnál azonban hamarosan anyagi problémák jelentkeztek, aminek hatására Bulatović a szezon végén távozott, és a Bajnokok Ligája címvédőjéhez, a Győri Audi ETO KC-hoz igazolt. Ezzel a csapattal nyerte harmadik Bajnokok Ligája címét 2014-ben. Nem érezte magát igazán jól a csapatban, a 2013-as világbajnokság után késve tért vissza klubjához, majd hamarosan bejelentette, hogy 2014 őszétől visszatér a Budućnost Podgoricába. A visszatérését követően újból, immár negyedszer is megnyerte a Bajnokok Ligáját 2015-ben. 2017-ben az orosz bajnok Rosztov-Don csapatához igazolt. Egy szezont követően visszatért a Podgoricához.